CELEX: 32012R1172
Language: lv
Date: 2012-12-03 00:00:00
Title: Komisijas Īstenošanas regula (ES) Nr. 1172/2012 ( 2012. gada 3. decembris ) par atsevišķu preču klasifikāciju kombinētajā nomenklatūrā

11.12.2012   
            
            
               LV
            
            
               Eiropas Savienības Oficiālais Vēstnesis
            
            
               L 337/11
            
         KOMISIJAS ĪSTENOŠANAS REGULA (ES) Nr. 1172/2012
   (2012. gada 3. decembris)
   par atsevišķu preču klasifikāciju kombinētajā nomenklatūrā
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1987. gada 23. jūlija Regulu (EEK) Nr. 2658/87 par tarifu un statistikas nomenklatūru un kopējo muitas tarifu (1) un jo īpaši tās 9. panta 1. punkta a) apakšpunktu,
   tā kā:
   
               (1)
            
            
               Lai nodrošinātu Regulai (EEK) Nr. 2658/87 pievienotās kombinētās nomenklatūras vienveidīgu piemērošanu, ir jāpieņem noteikumi par šīs regulas pielikumā minēto preču klasifikāciju.
            
         
               (2)
            
            
               Regulā (EEK) Nr. 2658/87 ir izklāstīti vispārīgie kombinētās nomenklatūras interpretācijas noteikumi. Minētie noteikumi attiecas arī uz jebkuru citu nomenklatūru, kas pilnīgi vai daļēji balstās uz KN vai pievieno tai papildu apakšnodaļas un ir izveidota ar īpašiem Savienības noteikumiem, lai piemērotu tarifu un citus pasākumus, kas saistīti ar preču tirdzniecību.
            
         
               (3)
            
            
               Šīs regulas pielikuma tabulas 1. ailē aprakstītās preces saskaņā ar minētajiem vispārīgajiem noteikumiem būtu jāklasificē saskaņā ar minētās tabulas 2. ailē norādīto KN kodu atbilstīgi 3. ailē noteiktajam pamatojumam.
            
         
               (4)
            
            
               Ir lietderīgi noteikt, ka saistošo izziņu par tarifu, ko attiecībā uz preču klasifikāciju kombinētajā nomenklatūrā izdevušas dalībvalstu muitas iestādes, bet kas neatbilst šīs regulas noteikumiem, izziņas turētājs var turpināt izmantot trīs mēnešus saskaņā ar 12. panta 6. punktu Padomes 1992. gada 12. oktobra Regulā (EEK) Nr. 2913/92 par Kopienas Muitas kodeksa izveidi (2).
            
         
               (5)
            
            
               Šajā regulā paredzētie pasākumi ir saskaņā ar Muitas kodeksa komitejas atzinumu,
            
         IR PIEŅĒMUSI ŠO REGULU.
   1. pants
   Pielikuma tabulas 1. ailē aprakstītās preces kombinētajā nomenklatūrā klasificē ar tabulas 2. ailē norādīto KN kodu.
   2. pants
   Saistošo izziņu par tarifu, ko izdevušas dalībvalstu muitas iestādes, bet kas neatbilst šīs regulas noteikumiem, saskaņā ar Regulas (EEK) Nr. 2913/92 12. panta 6. punktu var turpināt izmantot trīs mēnešus.
   3. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2012. gada 3. decembrī
      
         
            Komisijas un tās priekšsēdētāja vārdā –
         
            Komisijas loceklis
         
         Algirdas ŠEMETA
      
   
   
      (1)  OV L 256, 7.9.1987., 1. lpp.
   
      (2)  OV L 302, 19.10.1992., 1. lpp.
   
      PIELIKUMS
      
                  Preču apraksts
               
               
                  Klasifikācija
                  (KN kods)
               
               
                  Pamatojums
               
            
                  (1)
               
               
                  (2)
               
               
                  (3)
               
            
                  Salvetes, kuras izgatavotas no neaustiem materiāliem, kuru izmērs ir aptuveni 15 cm × 20 cm un kuras iesaiņotas atsevišķos plastmasas maisiņos pārdošanai mazumtirdzniecībā.
                  Salvetes ir piesūcinātas ar ūdeni (98,32 %), propilēnglikolu (1 %), smaržvielu (0,3 %), tetranātrija EDTA (0,2 %), alvejas ekstraktu (0,1 %), bronopolu (0,05 %), citronskābi (0,02 %), metilhloroizotiazolinona un metilizotiazolinona maisījumu (0,01 %).
                  Atbilstīgi sniegtajai informācijai izstrādājumu izmanto kā atsvaidzinošu salveti.
               
               
                  3307 90 00
               
               
                  Klasifikācija noteikta, ievērojot 1., 3.b) un 6. vispārīgo kombinētās nomenklatūras interpretācijas noteikumu, VI sadaļas 2. piezīmi, 33. nodaļas 4. piezīmi un KN kodu 3307 un 3307 90 00 formulējumu.
                  Tā kā izstrādājums nesatur ziepes vai mazgāšanas līdzekli, klasificēšana pozīcijā 3401 nav iespējama (sk. harmonizētās sistēmas paskaidrojošās piezīmes par pozīciju 3401, c) izņēmumu).
                  Tā kā izstrādājumu lieto kā atsvaidzinošu salveti, nevis ādas kopšanai un tas satur smaržvielu, klasificēšana pozīcijā 3304 nav iespējama.
                  Lai gan izstrādājums satur nelielu daudzumu alvejas ekstrakta, kam piemīt ādas kopšanas funkcija, tas nenosaka izstrādājuma pamatīpašības.
                  Izstrādājums atbilst 33. nodaļas 4. piezīmē izklāstītajiem nosacījumiem (sk. arī harmonizētās sistēmas skaidrojumu par pozīciju 3307 V punkta 5. apakšpunktu).
                  Tāpēc izstrādājums ir klasificējams pozīcijā 3307 pie citiem parfimērijas, kosmētikas vai tualetes līdzekļiem, kas citur nav minēti vai iekļauti.